Rådets resolution

af 16. november 2000

om en europæisk rumstrategi

(2000/C 371/02)

RÅDET FOR DEN EUROPÆISKE UNION,

SOM TAGER de resultater, som den europæiske rumsektor har opnået, og dens nuværende høje stade I BETRAGTNING,

SOM MINDER OM Rådets resolution af 22. juni 1998 om styrkelse af synergien mellem Den Europæiske Rumorganisation (ESA) og Det Europæiske Fællesskab(1), der samtidig blev vedtaget af ESA-Rådet, om Rådets resolution af 2. december 1999 om udvikling af en sammenhængende europæisk rumstrategi(2), hvori Kommissionen anmodes om sammen med ESA at udarbejde en meddelelse om en europæisk rumstrategi, samt om ESA-Rådets ministerresolutioner af 11. og 12. maj 1999,

SOM SER MED TILFREDSHED på det positive resultat af denne anmodning i form af et dokument udarbejdet i fællesskab af Kommissionen og ESA's eksekutivkomité, hvori de væsentlige spørgsmål for Europas rumsektor beskrives,

SOM TAGER ESA-Rådets resolution af 16. november 2000 I BETRAGTNING,

SOM MINDER OM Europa-Parlamentets beslutning om sammenhængende principper for rummet, der blev vedtaget den 18. maj 2000,

SOM TAGER HENSYN TIL initiativet "Global miljø- og sikkerhedsovervågning" (GMES: Global Monitoring for Environment and Security),

SOM TAGER den nuværende fase I BETRAGTNING, hvor der defineres et satellitradionavigationssystem, der er autonomt på europæisk plan (Galileo), og

SOM PÅ NY BEKRÆFTER rummets strategiske betydning og nødvendigheden af ud fra de seneste 30 års vigtigste landvindinger at føre en samlet rumpolitik, som er et resultat af medlemsstaternes politiske ønske og tager den europæiske konstruktions udfordringer op, og ERKENDER, at et konsekvent politisk engagement med henblik herpå er en uomgængelig betingelse for gennemførelsen af en sådan politik,

1. ERKENDER, at rumstrategien skal tage hensyn til udviklingen i det europæiske samfunds udnyttelse af satellitsystemer på sådanne områder som kommunikation, navigation og jordobservation, og ER ENIGT OM, at for at opfylde det europæiske samfunds stigende efterspørgsel, behovene for videnskabelig forskning og kravet om industriens konkurrenceevne skal strategien udvikle sig i de tre retninger, der er beskrevet i Kommissionens meddelelse, nemlig:

- styrkelse af grundlaget for aktiviteter i rummet

- styrkelse af det videnskabelige grundlag

- udnyttelse af fordele for marked og samfund,

MED HENBLIK HERPÅ

2. ERKENDER Rådet de respektive roller, som regeringerne, Den Europæiske Union og Den Europæiske Rumorganisation (ESA) spiller med hensyn til at støtte og styrke de forsknings- og udviklingsaktiviteter, der er forbundet med rumsystemer, samt nødvendigheden af, at Europa råder over et teknologisk fundament og de dermed forbundne operationelle infrastrukturer, der kan bringe det op på det højeste niveau i den globale konkurrence,

3. ERKENDER Rådet, at det er bydende nødvendigt at have sikker adgang til rummet, og bekræfter, at det for Europa er et strategisk hovedmål, at løfteraketter og de dermed forbundne infrastrukturer fortsat er konkurrencedygtige,

4. NOTERER Rådet SIG niveauet for den europæiske videnskabelige forskning inden for rumsektoren, der allerede har gjort det muligt at udvikle flere samarbejdsprojekter, især på transatlantisk plan, og ERKENDER nødvendigheden af at sikre sammenhæng i den europæiske forskningspolitik, navnlig i forbindelse med internationalt samarbejde, samt behovet for aktivt at fortsætte rumvidenskabelige programmer med henblik på at øge vores viden om universet, solsystemet, vores planet, samspillet med miljøet omkring den og dens klima,

5. NOTERER Rådet SIG, at den private sektor involveres mere og mere i udvikling og udnyttelse af aktiviteter i rummet og industrielle omstruktureringer, OPFORDRER Kommissionen TIL sammen med ESA at undersøge, hvilke forhold der fremmer private investeringer i rumsektoren i Europa, navnlig ved at styrke offentligt-privat partnerskab, og UNDERSTREGER i den forbindelse den særlige betydning, der skal tillægges små og mellemstore virksomheder, udstyrsfabrikanter og underleverandører i almindelighed,

6. UNDERSTREGER Rådet den strategiske betydning af at beherske informationsteknologien og OPMUNTRER i den forbindelse Kommissionen TIL at undersøge, i hvilken grad Fællesskabets politikker kan være en ramme, der fremmer satellitkommunikationssystemernes bidrag til informationssamfundet og FTU-projekter på dette område i samarbejde med ESA og de europæiske applikationssystemoperatører,

7. NOTERER Rådet SIG satellitdatas betydning for miljøforvaltning og fysisk planlægning, beskyttelse af menneskeliv i forvaltningen af følger af katastrofer, risikoovervågning og styrkelse af befolkningens sikkerhed samt nødvendigheden af snarest at udvikle operationelle eller præoperationelle anvendelser og OPMUNTRER GMES-initiativet med henblik på overvågning og beskyttelse af miljøet, som sætter Europa i stand til at erhverve sig samtlige nødvendige midler til analyse og kontrol af disse spørgsmål. Endvidere OPFORDRER Rådet i den forbindelse Kommissionen TIL sammen med ESA og medlemsstaterne at afslutte initiativets definitionsfase, så der med udgangspunkt i brugernes og civilsamfundets behov kan udarbejdes konkrete forslag til gennemførelse inden udgangen af første halvår 2001,

8. NOTERER Rådet SIG, at der med den operationelle gennemførelse af et satellitradionavigationssystem står meget på spil både teknologisk og økonomisk, og MINDER OM Galileo-projektets strategiske betydning og nødvendigheden af at træffe en afgørelse vedrørende dette spørgsmål inden udgangen af 2000 og at færdiggøre det forberedende arbejde med henblik herpå. I den forbindelse ANBEFALER Rådet, at der med henblik på udarbejdelse af dette program oprettes én sammenhængende enhed, der tydeliggør ESA's og Kommissionens respektive roller, har ansvaret for projektet og er ansvarlig over for medlemsstaterne, og

9. ER Rådet ENIGT OM, at for at nå ovennævnte mål og iværksætte en europæisk rumstrategi skal Kommissionen og ESA søge at nå frem til en ramme for et effektivt samarbejde, som sætter ESA i stand til at udføre den opgave at gennemføre udviklingen af og forsyningen med rumkomponenten og jordkomponenten i forbindelse med Fællesskabets initiativer, således at Unionen kan få adgang til ekspertise, herunder nettet af tekniske centre, som koordineres af ESA, og

MED HENBLIK HERPÅ:

10. ANMODER Rådet Kommissionen OM så hurtigt som muligt og senest inden udgangen af 2000 i samarbejde med ESA at nedsætte en fælles task force på højt plan med deltagelse af Kommissionen og ESA's eksekutivkomité. Denne task force, hvis sammensætning skal gøre det muligt at integrere Fællesskabets forskellige politikker i rumstrategien, får til opgave i tæt samråd med medlemsstaterne at udbygge den europæiske rumstrategi og stille forslag til dens gennemførelse,

11. HENSTILLER Rådet, at det arbejde, som iværksættes af task forcen, tager hensyn til udviklingen for så vidt angår den europæiske sikkerheds- og forsvarspolitik, og

12. ANMODER Rådet indtrængende Kommissionen OM i dette perspektiv sammen med ESA at gøre den europæiske rumstrategi mere dynamisk og om i slutningen af 2001 at aflægge beretning om de første tiltag og de opnåede fremskridt til Europa-Parlamentet og Rådet for Den Europæiske Union samt til ESA-Rådet.

(1) EFT C 224 af 17.7.1998, s. 1.

(2) EFT C 375 af 24.12.1999, s. 1.